
EVROPSKI IZVJEŠTAJ KAO DOKAZ U PARNIČNOM POSTUPKU
EUROPEAN REPORT AS EVIDENCE IN CIVIL PROCEEDINGS
Advokat Dragan Stanišić[footnoteRef:1]; Nikola Trivić, dipl. pravnik[footnoteRef:2] [1:  Advokatska kancelarija Dragan Stanišić, Banja Luka]  [2:  Stručni saradnik u Advokatskoj kancelariji Dragan Stanišić, Banja Luka] 


Sažetak: Presuda Vrhovnog suda Republike Srpske kojom je ograničio visinu naknade štete do 500 KM na vozilima iz nezgoda koje su evidentirane evropskim izvještajem dovela je do velike pometnje u postupanjima osiguravajućih društava. Postavlja se pitanje da li je odredba člana 37 Zakona o obaveznim osiguranjima u saobraćaju Republike Srpske specijalna norma u odnosu na materijalno pravo ili u odnosu na norme parničnog postupka. U većini evropskih zemalja prihvaćena je evidencija nezgoda uz razmjenu podataka na obrascu evropskog izvještaja i to ne ograničava pravo oštećenih lica na punu naknadu štete. Da bi se pronašlo kompromisno rješenje, potrebno je analizirati prirodu sporne zakonske odredbe, njenu pravnu snagu u odnosu na druge norme i uticaj postupanja sudova u Republici Srpskoj na učešće Bosne i Hercegovine u sistemu Zelene karte. 
Ključne riječi: Evropski izvještaj, manja materijalna šteta, saobraćajna nezgoda, visina štete. 
Summary:
The judgment of the Supreme Court of the Republic of Srpska, which limited the amount of damages to 500 BAM for vehicles involved in accidents recorded using the European Accident Report, has caused considerable confusion in the practices of insurance companies. This raises the question of whether Article 37 of the Law on Compulsory Traffic Insurance of the Republic of Srpska constitutes a special provision in relation to substantive law, or in relation to the rules of civil procedure. In most European countries, the recording of accidents through the exchange of data on the European Accident Report form is accepted and does not limit the right of injured parties to full compensation. In order to reach a compromise solution, it is necessary to analyze the nature of the disputed legal provision, its legal force in relation to other norms, and the impact of court practice in the Republic of Srpska on Bosnia and Herzegovina’s participation in the Green Card system.

1. Uvod

Saobraćajne nezgode predstavljaju značajnu štetnu posljedicu savremenog saobraćaja, generišući potrebu za efikasnim mehanizmima za naknadu štete. U kontekstu ove potrebe, evropski izvještaj o saobraćajnoj nezgodi pojavio se kao važan instrument, dizajniran da olakša i ubrza proces ostvarivanja prava oštećenih lica. 

Istorijski gledano, proces dokazivanja krivice u saobraćajnim nezgodama bio je složen i težak. Razvoj drumskog saobraćaja i porast broja nezgoda zahtijevali su nova rješenja, stavljajući u prvi plan zaštitu žrtava i efikasno upravljanje saobraćajem. Kao odgovor na ove izazove, evropski izveštaj je uveden kao zamjena za formalni policijski zapisnik o uviđaju i druge dokaze, sa ciljem da se smanji administrativno opterećenje i pojednostavi postupak naknade štete.

Evropski izvještaj počeo se upotrebljavati prije nešto više od četrdeset godina, prvo u Francuskoj, ali je ubrzo prihvaćen i u Belgiji, Njemačkoj, Italiji i drugim zemljama. Zahvaljujući prvim pozitivnim rezultatima, posebna komisija Evropskog odbora za osiguranje izradila je obrazac i preporučila ga svim evropskim osiguravačima.[footnoteRef:3] Tada utvrđen, i danas se koristi u istom obliku i sa istim sadržajem kao standardizovan obrazac Evropskog osiguranja (Insurance Europa – CEA). Sastoji se od originala i jedne kopije na jeziku svake zemlje u kojoj se upotrebljava. Preporučen je svim članicama CEA, uz prethodno odobrenje koje CEA naplaćuje po fiksnoj cijeni. Prije početka upotrebe izvještaja reprezentativno nacionalno udruženje društava za osiguranje pribavlja saglasnost CEA da njegov izgled i sadržaj odgovara standardnom obrascu[footnoteRef:4]. [3:  Ćurković, Marijan, „Naknada štete iz prometne nesreće s vozilom inozemne registracije”, Informator, Zagreb 1982, strana 47.]  [4:  Dr Milan B. Cerović, „Evropski izveštaj o saobraćajnoj nezgodi“, https://tokoviosiguranja.edu.rs/en/publications/evropski-izvestaj-o-saobracajnoj-nezgodi/] 


U svom izvornom obliku, primjena evropskog izvještaja bila je fokusirana na slučajeve manje materijalne štete, ali se s vremenom pokazala potreba za širenjem njegove primjene. Iako se u većini evropskih zemalja ovaj dokument koristi u standardizovanom obliku, izazovi u pogledu njegove primjene i dalje postoje, posebno u kontekstu različitih pravnih sistema i tumačenja visine štete.

Ovaj rad ima za cilj analizu istorijskog razvoja i pravnog okvira evropskog izvještaja, s posebnim naglaskom na praksu u Bosni i Hercegovini, kao i identifikovanje potrebe za ujednačavanjem sudske prakse kako bi se osigurala dosljedna i efikasna zaštita prava oštećenih lica.

2. Pojam i značaj 

Zakonom o osnovama bezbjednosti saobraćaja na putevima u Bosni i Hercegovini[footnoteRef:5] propisuje se način postupanja u slučaju nastanka saobraćajne nezgode (član 154 i 158). Pravilnikom o obliku i sadržaju obrasca evropskog izvještaja o saobraćajnoj nezgodi[footnoteRef:6] propisuje se oblik i sadržaj obrasca evropskog izvještaja o saobraćajnoj nezgodi i način njegovog korištenja. Ovim pravilnikom pobliže je propisan način popunjavanja i način postupanja u slučaju saobraćajne nezgode.  [5:  „Sl. glasnik BiH“, br. 6/2006, 75/2006 – ispr, 44/2007, 84/2009, 48/2010, 48/2010 – dr. zakon, 18/2013, 8/2017, 89/2017, 9/2018, 46/2023 i 88/2023]  [6:  „Sl. glasnik BiH“, br. 13/2007,] 

Evropski izvještaj je izvještaj o saobraćajnoj nezgodi koji se koristi kod svih saobraćajnih nezgoda, a koji je urađen u skladu sa modelom koji je izdao Evropski komitet osiguranja (Comitie Europeen des Assurances – CEA). 

Ovaj obrazac standardizovan je bez obzira na jezik na kome je napisan kako bi vozači koji ne razumiju jezik drugog vozača mogli da na jednak način popune obrazac.

Značaj ovog obrasca je prije svega u brzini rješavanja nastale situacije, bez čekanja policije i dugotrajnog vršenja uviđaja koji u pravilu izazivaju kilometarske kolone i gužve u saobraćaju. Zbog ogromnih ekonomskih gubitaka koji se dešavaju zbog blokiranja saobraćaja, evropski izvještaj je prepoznat kao obrazac od opšteg interesa.

3. Evropski izvještaj u sudskoj praksi

Do donošenja Zakona o obaveznim osiguranjima u saobraćaju Republike Srpske iz 2015. godine,[footnoteRef:7] u sudskoj praksi jedina dilema je bila da li se po osnovu obrasca evropskog izvještaja može naplatiti i nematerijalna šteta, jer su se osiguravači pozivali na odredbe ZoOBS-a da se evropski izvještaj može upotrebljavati samo kod manjih materijalnih šteta. Imajući u vidu da su učesnici u nezgodama vrlo često u stanju šoka pod naletom adrenalina i da bolove često osjete tek nekoliko sati nakon nezgode, sudovi su zauzeli jedinstven stav da se može naplatiti i nematerijalna šteta ukoliko oštećeni adekvatnom medicinskom dokumentacijom dokaže postojanje povreda koje se mogu dovesti u vezu sa načinom nastanka nezgode.  [7:  („Sl. glasnik RS“, br. 82/2015, 78/2020 i 1/2024)] 


Vrhovni sud Republike Srpske je u odluci broj: 89 0 P 083876 24 Rev, od 31. 1. 2025. godine izrekao stav da se član 37 ZOOS[footnoteRef:8] ima smatrati kao lex specialis prema ZOO i preinačio odluke nižestepnih sudova kojim je bila dosuđena puna naknada štete.  [8:  Obrazac evropskog izvještaja o saobraćajnoj nezgodi
Član 37. 
(1) Društvo za osiguranje dužno je osiguraniku, uz polisu osiguranja od autoodgovornosti, uručiti obrazac evropskog izvještaja o saobraćajnoj nezgodi.
(2) Obrazac evropskog izvještaja o saobraćajnoj nezgodi može biti korišten u postupku rješavanja odštetnog zahtjeva kao dokaz nastupanja štetnog događaja, u slučaju manje materijalne štete, pod uslovom da je uredno i potpuno popunjen, te da su uz to priložene fotografije oštećenja na vozilima i mjesta štetnog događaja. 
(3) Pod manjom materijalnom štetom iz stava 2 ovog člana smatra se šteta na vozilu koja ne prelazi iznos od 500 KM.
] 


Smatramo da takvim stavom Vrhovni sud odlučuje da se članom 37 ZOOS ne derogira samo član 190 ZOO, već se derogira načelo slobodne ocjene dokaza iz člana 8 ZPP. Koje će činjenice uzeti kao dokazne odlučuje sud na osnovu slobodne ocjene dokaza. Sud će savjesno i brižljivo ocijeniti svaki dokaz zasebno i sve dokaze zajedno. Odlučivanjem da je evropski izvještaj „krunski dokaz“, Vrhovni sud ozbiljno narušava načelo slobodne ocjene dokaza. Šta bi se desilo da oštećeno lice pokuša dokazati način nastanka nezgode i visinu štete korištenjem fotografija, video-snimka, izjava svjedoka i sl. bez obrasca evropskog izvještaja? Kakvu bi tada odluku donio sud?

Spornim članom ZOOS nepotrebno ulazi u materiju Zakona o parničnom postupku, Zakona o obligacionim odnosima i Zakona o osnovama bezbjednosti saobraćaja na putevima, prenormirajući i derogirajući već postojeće odredbe. 

Zakonodavac ovom odredbom nije ograničio dokazna sredstva u parničnom postupku. U parničnom postupku i dalje važi načelo slobodne ocjene dokaza. ZPP nigdje ne ograničava dokazni postupak na posebna dokazna sredstva. Stranke svoje navode mogu dokazivati i drugim privatnim i javnim ispravama, fotografijama, video-snimcima, iskazima svjedoka, vještačenjima i sl. Sud bi u svakom konkretnom sluačaju trebalo da donese odluku na osnovu slobodnog sudijskog uvjerenja koje će zasnovati na osnovu izvedenih dokaza.

Obrazac evropskog izvještaja može biti dokaz za štete do 500 KM, pod uslovom da ne postoje drugi dokazi na osnovu kojih bi se utvrdilo da je šteta veća. Smatramo da bi pravilnim tumačenjem odrebe člana 37 obrazac evropskog izvještaja mogao služiti kao dokazno sredstvo u vansudskom postupku rješavanja odštetnog zahtjeva pred osiguravajućim društvom.

Iz obrazloženja odluke u kojoj je izrečen sporni stav zaključujemo da Vrhovni sud smatra da su odredbe člana 37 materijalnopravne prirode i da derogiraju odredbe člana 190 ZOO[footnoteRef:9]. Smatramo da i ovaj stav nije održiv. ZOOS nije i ne može biti lex specialis u pogledu naknade štete.  [9:  Član 190 ZOO: „Sud će, uzimajući u obzir i okolnosti koje su nastupile posle prouzrokovanja štete, dosuditi naknadu u iznosu koja je potrebna da se oštećenikova materijalna situacija dovede u ono stanje u kome se nalazila da nije bilo štetne radnje ili propuštanja.“] 


Naknada štete je deliktna obligacija i kao takva je jasno i sistematično regulisana odredbama ZOO. Svako miješanje u ove odredbe dovodi do pravne nesigurnosti. Zakonom o obaveznim osiguranjima u saobraćaju uređuje se osiguravajuće pokriće i ugovor o osiguranju od autoodgovornosti. Ovim zakonom je propisano da ugovor o osiguranju od autoodgovornosti pokriva odgovornost vlasnika, odnosno korisnika vozila prema trećim licima koji imaju zahtjev za naknadu štete od odgovornog lica koje mu štetu prouzrokuje, u skladu sa odredbama propisa kojima se uređuju obligacioni odnosi[footnoteRef:10]. Vidimo da i sam ZOOS upućuje na odredbe ZOO, da ih ne derogira. U pogledu visine nakande ovaj zakon propisuje da društvo za osiguranje odgovara za štetu do visine osiguranih suma propisanih ovim zakonom ili do visine ugovorenih osiguranih suma kada su veće od propisanih. [10:  Član 21 stav (2) ZOOS.] 


Ako ovome dodamo i činjenicu da nijedna stranka nije u stanju samostalno, na licu mjesta, da procijeni visinu štete na vozilu, da se naknadno može utvrditi da postoje i skrivena oštećenja i/ili povrede lica, definitivno se ne smije apriori ograničiti pravo oštećenh lica na korištenje dokaznog sredstva ili ograničiti visina štete koju oštećeni ima pravo naplatiti. 

Kod novijih vozila dovoljno je da se npr. polomi jedan nosač fara, koji uopšte ne vidimo prije defektaže vozila, pa da pretrpljena šteta bude i preko 5.000 KM. Iz navedenih razloga ne smijemo dozvoliti da se zakonom ograničavaju dokazna sredstva ili visina štete, već u svakom pojedinačnom slučaju sud treba cijeniti sve okolnosti i donijeti pravilnu odluku.

Prema odredbama člana ZoOBS BiH[footnoteRef:11] i ZOBS RS, propisano je pravilo da učesnici u nezgodi popune evropski izvještaj, a tek u slučaju nekog neslaganja među učesnicima ili u slučaju da je neko lice povrijeđeno kao izuzetak od pravila je propisano da se pozove policija, u kom slučaju svi učesnici moraju ostati na licu mjesta do dolaska policije. U istom zakonu definicija manje štete je šteta u kojoj nisu oštećeni vitalni sklopovi vozila[footnoteRef:12].  [11:  Član 158 stav (3): „Poslije saobraćajne nezgode u kojoj je prouzrokovana samo manja materijalna šteta, vozači su dužni da odmah uklone vozila s kolovoza i da razmijene lične podatke, te popune i potpišu obrazac evropskog izvještaja o saobraćajnoj nezgodi. Vozači ne smiju napustiti mjesto saobraćajne nezgode prije nego što popune i potpišu izvještaj i razmijene podatke iz ovog stava“.]  [12:  Član 9 stav (1) tačka 23): „manja materijalna šteta je šteta u saobraćajnoj nezgodi nastala na vozilu na kojem nisu oštećeni vitalni dijelovi i sklopovi i koje može samostalno da se kreće na putu“.] 


Uz sve navedeno, u praksi je uobičajeno da policija, kada izađe na lice mjesta, učesnicima predloži i pomogne popuniti evropski izvještaj, a npr. u Tuzlanskom kantonu, Distriktu Brčko i Bijeljini učesnici koji pozovu policiju moraju dodatno platiti prekršajnu kaznu po članu 158 ZoOBS. 

Prihvatanjem tumačenja da je osiguravač u obavezi platiti samo iznos od 500 KM, došli bismo do apsurda:
 
1. Oštećeni i štetnik po osnovu delikta (štete) dolaze u obligacioni odnos. Štetnik je dužan naknaditi štetu oštećenom u punom iznosu. Na njihov odnos se primjenjuju opšta pravila o naknadi štete iz ZOO. 

2. Po osnovu ugovora o osiguranju od autoodgovornosti štetnik koji oštećenom samostalno naknadi štetu ima pravo da od osiguravača potražuje cjelokupan iznos. 

3. Osiguravač, do visine osigurane sume, osigurava i snosi svu štetu koju pričini korisnik vozila.

Prateći ove tri pravilnosti, došli bismo u situaciju da štetnik odgovara oštećnom za svu štetu koju mu pričini, da je kod svog osiguravača osigurao svoju odgovornost za štetu u skladu sa ZOO.

Međutim, oštećeni po stavu Vrhovnog suda ne može da naplati svu štetu već samo 500,00 KM, iako mu je garantovana osigurana suma 400.000,00 KM. 

Zamislimo i praktičnu situaciju u kojoj su solidarno tuženi štetnik lično i njegov osiguravač. Po logici sporne odluke Vrhovnog suda, odredbe člana 37, štetnik bi bio obavezan da plati cjelokupnu štetu, a njegov osiguravač samo 500 KM. Prema štetniku bi se u parničnom postupku mogao provesti kao dokaz evropski izvještaj, a prema osiguravaču ne bi mogao.

Ako se prema osiguravaču ne bi mogao koristiti evropski izvješaj kao dokaz, onda bi sud takav dokaz trebalo da zanemari kao da nije ni proveden. Prema osiguravaču šteta bi bila dokazivana drugim dokaznim sredstvima, npr. iskazima svjedoka, fotografijama, vještačenjima i sl. Kada bi sud na osnovu takvih dokaza stekao uvjerenje da je štetnik kriv za nezgodu, da šteta iznosi više od 500 KM i da štetnik po pravilima ZOO odgovara za naknadu štete, te na osnovu polise osiguranja utvrdio da je njegova odgovornost osigurana do visine od 400.000 KM, da li bi imao osnova dosuditi naknadu veću od 500 KM? 

Ukoliko posmatramo spornu odredbu, u njenom tumačenju bismo morali da uzmemo u obzir da sam izraz „smatra se“ upućuje na to da se radi o oborivoj zakonskoj pretpostavci i da nije zabranjeno dokazivati drugačije. Dakle, stranka u postupku drugim dokaznim sredstvima može dokazati da je pretrpljena šteta veća od 500 KM.

U prilog navednom stavu podnosioca inicijative stoji stav[footnoteRef:13] građanskog odjeljenja Okružnog suda u Banjoj Luci broj: 011-0-Su-24-001 038-2 od 20. 6. 2024. godine: [13:  https://oksud-banjaluka.pravosudje.ba/vstvfo/S/11/article/136933 pristupljeno dana 17. 3. 2025. ] 

„Oštećeni može ostvariti pravo na potpunu naknadu štete u sudskom postupku i u slučaju kada je potpisao obrazac evropskog izvještaja o saobraćajnoj nezgodi u skladu sa odredbom člana 37 Zakona o obaveznom osiguranju u saobraćaju ('Službeni glasnik Republike Srpske', broj: 82/15 od 17.09.2015, 78/20 i 1/24).“

4. Evropski izvještaj u uporednom pravu i sudskoj praksi

Ako posmatramo uporedno pravo, uglavnom ne postoji nikakvo ograničenje u pogledu visine štete koja se naplaćuje po osnovu činjenica utvrđenih u evropskom izvještaju. Jedini izuzetak postoji u zakodavstvu Republike Srbije. ZOBS RS član 7, stav 1, tačka 104. propisuje „Manja materijalna šteta je šteta nastala u saobraćajnoj nezgodi prouzrokovana u vrednosti manjoj od one za koju je propisana krivična odgovornost“. Osiguravači i MUP ovu odredbu tumače da je to šteta čija je vrednost niža od 200.000 RSD (500 EUR). Međutim, ovo je u sudskoj praksi riješeno na način da stranke u sudskom postupku mogu dokazivati da šteta iznosi više od 500 EUR. 

Tako smatra Viši sud u Novom Sadu, Gž. 90/2012, od 7. 8. 2013. godine (Bilten VŠS u Novom Sadu, br. 4/13).

„Potpisivanje evropskog izveštaja o saobraćajnoj nezgodi u slučaju iz člana 172. Zakona o bezbednosti saobraćaja na putevima, koji propisuje da se ovaj izveštaj sačinjava u slučaju nezgode u kojoj je nastala manja materijalna šteta, ne sprečava lice koje je u takvoj saobraćajnoj nezgodi pretrpelo i veću materijalnu štetu, da pravo na naknadu materijalne štete u punom iznosu ostvaruje u sudskom postupku.“

Takođe i Vrhovni kasacioni sud Republike Srbije, rješavajući u predmetu broj Rev 19676/2022 od 15. 3. 2023. godine, pozvao se na zaključak iz 2015. godine:
„Prema zaključku Vrhovnog kasacionog suda verifikovanom na sednici Građanskog odeljenja održanoj 3. 3. 2015. godine, oštećeni po tužbi radi naknade štete protiv osiguravača ima pravo na naknadu materijalne štete na vozilu kada je popunjen i potpisan evropski izveštaj bez obzira što nije izvršen uviđaj od strane saobraćajne policije, u punom iznosu (preko 500 evra).“
Možemo li na osnovu navednog konstatovati da su oštećeni i štetnici koji su upoznati sa ovim javno objavljenim stavovima sudova dovedeni u pravnu zabludu i da li treba da snose posljedice zato što su vjerovali policiji i najvišim sudskim instancama?

Četiri direktive Evropske unije koje su izmijenjene i dopunjene Petom direktivom, a zatim sve zamijenjene Direktivom o osiguranju od autoodgovornosti 2009. godine, u potpunosti su prihvatile ciljeve Evropskog izvještaja o saobraćajnoj nezgodi. Mada se nisu konkretno pozivale na Evropski izvještaj o saobraćajnoj nezgodi, članom 26 Pete direktive od država članica EU zahtijeva se da preduzmu sve odgovarajuće mjere da se oštećenim licima, njihovim osiguravačima ili pravnim zastupnicima blagovremeno omogući da lakše dođu do osnovnih podataka neophodnih za naplatu odštetnog zahtjeva. Tamo gdje je prikladno, ovi podaci treba da budu dostupni u elektronskoj formi u centralnoj bazi podataka u svakoj državi članici EU, te da joj sve strane uključene u saobraćajnu nezgodu, na njihov izričit zahtjev, imaju pristup. Upravo se radi o podacima koje sadrži evropski izvještaj u pismenoj formi, a veći broj ovih podataka nalazi se i u informacionom centru koji se obavezno organizuje u svakoj državi članici EU. Na osnovu ovoga, može se sa sigurnošću zaključiti da postoji veoma jasna povezanost direktiva s ciljevima koji se obezbjeđuju upotrebom evropskog izvještaja o saobraćajnoj nezgodi. Ograničavanje visine naknade apsolutno nije u skladu sa ciljem i svrhom odredaba o obaveznom osiguranju u saobraćaju, odnosno zaštitom oštećenih lica. Zbog ovog stava postoji i opasnost da Bosna i Hercegovina bude izbačena iz sistema Zelene karte.

Spornim tumačenjem odredaba člana 37 ZOOS RS dovode se u neravnopravan položaj učesnici u nezgodama u kojima je štetnik osiguran u Republici Srpskoj u odnosu na ostale učesnike u saobraćaju koji su osigurani u FBiH, Republici Srbiji, Republici Hrvatskoj i ostaku Evrope.

O predmetnom pitanju vodio se veliki broj sporova u kojima je donesena pravnosnažna odluka po kojoj je tuženi osiguravač obavezan da plati cjelokupnu nastalu štetu (Presuda broj 32 0 Mal 303389 17 Mal, Opštinski sud u Tuzli; Presuda broj 89 1 P 044206 19 P, Osnovni sud u Sokocu; Presuda broj 71 0 Mal 304 664 20 19 Mal, Osnovni sud u Banjoj Luci; Presuda broj 71 0 Mal 304 664 20 GŽ, Okružni sud u Banjoj Luci; Presuda broj 27 0 P 024692 14 P, Opštinski sud u Gračanici; Presuda broj 39 0 P 040537 15 P, Opštinski sud u Tešnju; Presuda Broj 23 0 Mal 048187 21 Mal, Opštinski sud u Velikoj Kladuši; Presuda broj 89 1 Mal 045844 20 Mal, Osnovni sud u Sokocu; Presuda broj 89 1 Mal 045844 22 Gž, Okružni sud u Istočnom Sarajevu; Presuda broj 89 1 P 044206 21 Gž, Okružni sud u Istočnom Sarajevu; Presuda broj 87 0 Mal 029989 20 Mal, Osnovni sud u Tesliću; Presuda broj 87 0 Mal 029989 21 Gž, Okružni sud u Doboju; Presuda broj 128 0 Mal 036920 23 Mal, Opštinski sud u Jajcu; Presuda broj 128 0 Mal 036920 23 Gž, Kantonalni sud u Novom Travniku; Presuda broj 71 0 Mal 374978 22 Mal, Osnovni sud u Banjoj Luci; Presuda broj 71 0 Mal 374978 23 Gž, Okružni sud u Banjoj Luci; Presuda broj 44 0 Mal 036508 22 Mal, Opštinski sud u Žepču; Presuda broj 44 0 Mal 036508 24 Gž, Kantonalni sud u Zenici; Presuda broj 33 0 Mal 087596 23 Gž, Kantonalni sud u Tuzli; Presuda broj 32 0 Mal 303389 17 Mal, Opštinski sud u Tuzli; Presuda broj 56 Mal 068496 20, Opštinski su u Konjicu; Presuda broj 56 Mal 068496 22 Gž, Kantonalni sud u Mostaru).

Takođe, u toku je veliki broj aktivnih sudskih predmeta čiji je ishod neizvjestan, a koji su od strane oštećnih lica pokrenuti prije donošenja sporne odluke Vrhovnog suda.

5. Zaključak 
Analiza istorijskog razvoja i pravnog okvira Evropskog izvještaja o saobraćajnoj nezgodi ukazuje na njegov značaj u ubrzavanju procesa naknade štete i zaštiti prava oštećenih lica. Uprkos standardizovanom obrascu, primjena Evropskog izvještaja u Bosni i Hercegovini suočava se s izazovima, posebno u kontekstu različite sudske prakse i tumačenja vrste i visine štete koju oštećeni mogu naplatiti po osnovu nezgoda u kojima je korišten.
Odluka Vrhovnog suda Republike Srpske iz janura 2025. godine, koja član 37 Zakona o obaveznim osiguranjima u saobraćaju smatra lex specialis-om u odnosu na Zakon o obligacionim odnosima i načelo slobodne ocjene dokaza, predstavlja problematičan presedan. Takvo tumačenje nepotrebno ulazi u materiju drugih zakona, ograničava dokazna sredstva i visinu štete, te dovodi do pravne nesigurnosti.
Poređenje s uporednim pravom i sudskom praksom pokazuje da većina zemalja ne ograničava visinu štete koja se naplaćuje na temelju Evropskog izvještaja. Prihvatanje restriktivnog tumačenja u Republici Srpskoj dovodi do neravnopravnog položaja učesnika u saobraćajnim nezgodama prema učesnicima koji mogu zasnovati nadležnost sudova u FBiH ili u drugim zemljama. Takođe, sve ovo može imati negativne posljedice na poziciju Bosne i Hercegovine u međunarodnom sistemu osiguranja.
Stav da se po obrascu evropskog izvještaja dosuđuje iznos do 500 KM eventualno može biti opravdan samo u slučajevima kada je obrazac evropskog izvještaja jedini dokaz kojim stranke raspolažu, ali i ovakav način ograničava treba uzeti sa rezervom.
Na kraju, i ne manje bitno, treba naročito imati u vidu koliko se korištenjem obrasca evropskog izvještaja smanjuje vrijeme blokiranja i usporavanja saobraćaja. Nema čekanja dolaska policije, nema dugotrajnog vršenja uviđaja. O negativnim efektima i gubicima koji nastaju zbog usporenog odvijanja saobraćaja trebalo bi da se napravi jedan poseban rad. Evropski izvještaj nije uveden da bi neko prevario osiguravajuće društvo, već da bi se ubrzalo odvijanje saobraćaja.
Zbog mogućnosti naknadnog manifestovanja povreda, potrebno je dopustiti dokazivanje i nematerijalnih šteta u nezgodama u kojima je korišten evropski izvještaj.
Potrebno je ujednačiti sudsku praksu kako bi se osigurala dosljedna i efikasna zaštita prava oštećenih lica u saobraćajnim nezgodama. Sudovi bi trebalo da donose odluke na temelju slobodne ocjene svih izvedenih dokaza, bez apriornog ograničavanja dokaznih sredstava ili visine štete. 

